Il-Prim Ministru u Mexxej tal-Partit Laburista Robert Abela sejjaħ lill-avversarju tiegħu Bernard Grech, il-Kap tal-Oppożizzjoni u tal-Partit Nazzjonalista, opportunist. Saħaq li b'differenza mill-PN, il-PL ma jilgħabx il-logħba tal-opportuniżmu politiku. Dan qalu dalgħodu meta kien intervistat fuq ONE Radio. Il-Prim Ministru naqas milli jitkellem fuq il-pandemija u l-ftuħ tal-iskejjel mill-ġdid. Abela rreaġixxa għal dak li qal din il-ġimgħa Grech dwar il-pjanijiet lokali tal-Gvern Nazzjonalista tal-2006, meta ddikjara li mhux se jreġġa' lura l-pjanijiet lokali tal-2006 jekk ikun elett Prim Ministru. Fil-fehma ta' Abela, Grech għamel din id-dikjarazzjoni għax l-arkitett ta' dawn il-pjanijiet huwa wieħed minn dawk li llum Grech tah iċ-ċavetta tat-tmexxija tal-PN f'idu, u anke poġġieh fuq bordijiet ambjentali. Saħaq li din hi kwistjoni ta' kredibbiltà. X'qal Grech din il-ġimgħa? "Il-PN mhux se jreġġa' lura l-pjanijiet lokali tal-2006" Argumenta li l-istrateġija tal-Oppożizzjoni hi li tara x'inhi l-aħħar kontroversja fuq il-midja soċjali, tirkeb fuqha u tagħmilha tagħha mingħajr ma tagħmel ir-riċerka tagħha. Ir-riżultat, qal Abela, huwa li l-Kap tal-Oppożizzjoni jispiċċa jikkontradixxi lilu nnifsu wara ftit sigħat jew jiem. Ikkundanna wkoll l-attitudni ta' "suppervja" tal-Oppożizzjoni, li tħoss li għandha sens ta' superjorità. "Magħna taf fejn qiegħed," insista Abela. Huwa qal li dak li jwiegħed il-Partit Laburista jwettqu għax il-manifest elettorali huwa kuntratt man-nies. Aqra wkoll "L-iżvilupp imħanżer u esaġerat minħabba l-Gvern Laburista" – Grech Fid-diskursata ta' kull nhar ta' Ħadd, Abela tkellem, fost l-oħrajn, fuq proġetti mnedija mill-Gvern din il-ġimgħa, inkluż l-iskema ta' akkomodazzjoni għal dawk li kellhom jew għandhom kundizzjoni medika. Huwa stqarr li skema bħal din hi msejsa fuq prinċipju sagrosant għall-PL: dak li kulħadd għandu jkollu l-istess opportunità fil-ħajja li jilħaq l-aspirazzjonijiet tiegħu. Semma wkoll għadd ta' skemi oħra introdotti mill-Gvern, kif ukoll fuq żjara li għamel lil fabbrika f'Bulebel. Abela saħaq li l-Gvern ma jistax ikun wieħed li jagħmel l-imħatri ta' meta se jikkollassa s-settur tan-negozju, kif kien jagħmel il-Gvern qabel l-2013. Spjega li s-sapport li ta l-Gvern lin-negozju u l-industrija tul il-pandemija, l-operaturi tas-setturi raddewh lura billi żammew lin-nies jaħdmu u baqgħu jinvestu. Abela wissa wkoll dwar l-isfida tat-tibdil fil-klima u qal li din hi l-aktar sfida maġġuri li se taffaċċja d-dinja fis-snin li ġejjin. Aqra aktar fuq l-iskema New Hope: Skema ġdida ta' propjetà għal nies b'mard serju jew b'diżabilità .td_uid_3_6136329fd0cf3_rand.td-a-rec-img{text-align:left}.td_uid_3_6136329fd0cf3_rand.td-a-rec-img img{margin:0 auto 0 0}